ศุภณัฐ มีนชัยนันท์

**ศุภณัฐ มีนชัยนันท์** (เกิด 19 กรกฎาคม พ.ศ. 2534)  เป็นนักการเมืองชาวไทย เป็นสมาชิกสภาผู้แทนราษฎรกรุงเทพมหานคร 2 สมัย สังกัดพรรคประชาชน

## ประวัติ
ศุภณัฐ เกิดเมื่อวันที่ 19 กรกฎาคม พ.ศ. 2534 เป็นบุตรนายวิสูตร์ มีนชัยนันท์ สำเร็จการศึกษาปริญญาตรี (เกียรตินิยมอันดับ1) ด้านการบริหารโครงการเพื่อการก่อสร้าง (BSc Project Management for Construction) จากมหาวิทยาลัยคอลเลจลอนดอน (University College London: UCL) และปริญญาโท ปรัชญามหาบัณฑิต ด้านอสังหาริมทรัพย์การเงิน (MPhil in Real Estate Finance) จากมหาวิทยาลัยเคมบริดจ์ (University of Cambridge) ประเทศสหราชอาณาจักร 

ศุภณัฐ เป็นหลาน-ลุงกับนายวิชาญ มีนชัยนันท์ อดีตรัฐมนตรีช่วยว่าการกระทรวงสาธารณสุข 2 สมัย และหลาน-อา นายวิรัตน์ มีนชัยนันท์ อดีตประธานสภากรุงเทพมหานคร โดยทั้งสองเป็นหลานสุธี มีนชัยนันท์ มหาเศรษฐีที่ดินหลายหมื่นล้านบาท ผู้นำชาวไทยเชื้อสายจีน และประธานกิตติมศักดิ์ถาวรหอการค้าไทย-จีน

ศุภณัฐ ถือเป็นหนึ่งในนักการเมืองหน้าใหม่ที่น่าจับตามองที่สุดในกรุงเทพฯ เนื่องจากการศึกษาและครอบครัวที่มีความสัมพันธ์แนบแน่นพรรคเพื่อไทย และการเมืองแบบบ้านใหญ่ เกิดกระแสไวรัลสร้างความประหลาดใจอย่างมากตั้งแต่ช่วงเลือกตั้งถึงการตัดสินใจลงสมัครเลือกตั้งกับพรรคก้าวไกล และลงในโซนกรุงเทพฯชั้นในอย่างเขตจตุจักรที่มีการต่อสู้กันดุเดือดหลายพรรค แทนที่จะลงโซนกรุงเทพฯตะวันออกที่ตระกูล “มีนชัยนันท์” ตระกูลดังแห่งกรุงเทพตะวันออก มีเครือข่ายอิทธิพลอย่างกว้างขวาง กว่า 40 ปี จนถูกขนานนามว่าเป็น "บ้านใหญ่นครบาล"

## การทำงาน
หลังจากสำเร็จการศึกษาปริญญาโทจากมหาวิทยาลัยเคมบริดจ์ ศุภณัฐได้เดินทางกลับมาทำธุรกิจของตนเอง และของครอบครัว รวมกว่า 6 บริษัท ครอบคลุมทั้งด้าน ก่อสร้าง อสังหาริมทรัพย์ ขนส่ง และการแพทย์ รวมถึงเป็นที่ปรึกษาธุรกิจในต่างประเทศ

## การศึกษา
* ประถมศึกษาและมัธยมศึกษา: โรงเรียนเซนต์คาเบรียล กรุงเทพมหานคร
* มัธยมศึกษา: King Edward's School, Witley สหราชอาณาจักร
* ปริญญาตรี: เกียรตินิยมอันดับ1 สาขาบริหารโครงการเพื่อการก่อสร้าง (BSc Project Management for Construction) The Bartlett, University College London (UCL) สหราชอาณาจักร
* ปริญญาโท: สาขาอสังหาริมทรัพย์และการเงิน (MPhil Real Estate Finance) มหาวิทยาลัยเคมบริดจ์ University of Cambridge สหราชอาณาจักร

## งานการเมือง

### สมาชิกสภาผู้แทนราษฎร
ศุภณัฐ มีนชัยนันท์ ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล → พรรคประชาชน
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 กรุงเทพมหานคร สังกัดพรรคประชาชน

### การเลือกตั้งปี 2566 กับพรรคก้าวไกล
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 นายศุภณัฐ ได้รับเลือกตั้งเป็น สส.กทม.ด้วยคะแนนสูงที่สุดเป็นอันดับ 1 ของกรุงเทพมหานคร โดยได้รับคะแนนเสียง 50,132 คะแนน  ศุภณัฐ ได้เข้าร่วมอุดมการณ์กับพรรคก้าวไกลหลังจากได้สมัครเป็นสมาชิกพรรคเมื่อปี พ.ศ.2565 และได้รับเลือกเป็นผู้สมัครของพรรค เขตหนึ่งในกรุงเทพมหานคร แต่เนื่องจากมองกว่าเขตดังกล่าวอยู่ในโซนกรุงเทพฯตะวันออกที่ “ตระกูล มีนชัยนันท์” ตระกูลดังแห่งกรุงเทพตะวันออก มีเครือข่ายอิทธิพล จะทำให้เกิดข้อครหาต่อตนเองและพรรคก้าวไกลได้ จึงได้ขอปฏิเสธที่จะลงสมัครเลือกตั้งในเขตดังกล่าว

จนเมื่อเดือนกุมภาพันธ์ พ.ศ. 2566 หลังจากมีการลาออกของผู้สมัครในเขตพญาไท-จตุจักร เนื่องจากปัญหาภายในพรรคและข้อเรียกร้องเรื่องการจัดสรรลำดับสส.ปาร์ตี้ลิสต์ไม่ลงตัว กรรมการบริหารพรรคจึงได้ติดต่อทาบทามศุภณัฐอีกครั้ง ขณะที่เจ้าตัวเดินทางไปทำธุระที่ประเทศอังกฤษ หลังเดินทางกลับไทย ศุภณัฐจึงได้ตอบตกลงที่จะลงรับสมัครเลือกตั้งในเขตดังกล่าวกับพรรคก้าวไกล

ในวันที่ 6 มีนาคม พ.ศ. 2566 ณ ที่ทำการพรรคก้าวไกล กรรมการบริหารพรรค ได้แถลงข่าวเปิดตัว นายศุภณัฐ มีนชัยนันท์ เป็นผู้สมัครเลือกตั้งสมาชิกสภาผู้แทนราษฎร คนสุดท้ายในกรุงเทพฯ โดยลงเขต-จตุจักร ซึ่งนายศุภณัฐ ได้กล่าวถึงเหตุผลที่เลือกลงสมัครกับพรรคก้าวไกล เพราะเป็นพรรคที่ตรงไปตรงมา จุดยืนชัดเจนที่สุด และมีผลงานเด่นชัดที่สุดในการต่อต้านระบอบเผด็จการ ต่อสู้ทุนผูกขาด แม้แต่เรื่องผังเมืองเพื่อต่อสู้กับผังเมืองนายทุน 

หลังจากคณะกรรมการการเลือกตั้ง (กกต.) ได้มีการตัดเขตใหม่นายศุภณัฐ ได้ลงเลือกตั้งในกทม.เขตเลือกตั้งที่  9 ประกอบด้วย เขตบางเขน (แขวงอนุสาวรีย์) เขตจตุจักร (แขวงจันทรเกษม และแขวงเสนานิคม) และ เขตหลักสี่ (แขวงตลาดบางเขน) โดยจับฉลากได้หมายเลข 10 พร้อมใช้แคมเปญ "แบงค์10" ในการหาเสียง 

เมื่อวันที่ 14 พฤษภาคม พ.ศ. 2566 นายศุภณัฐ มีนชัยนันท์ ชนะการเลือกตั้งในกทม.เขต 9 ประกอบด้วย เขตบางเขน เขตจตุจักร เขตหลักสี่ ด้วยคะแนน 50,132 คะแนน สูงสุดในกรุงเทพมหานคร เป็น สส.กทม. สมัยแรก โดยทิ้งห่างจากอันดับ 2 นาย อนุสรณ์ ปั้นทอง อดีต สส.กทม. 5 สมัย แชมป์เก่าจากพรรคเพื่อไทย ด้วยคะแนนทิ้งห่างกว่า 30,000 คะแนน   นับเป็นปรากฎการณ์ “ล้มช้าง” ที่ใหญ่ที่สุดในกทม. เนื่องจากนาย อนุสรณ์ ปั้นทอง เป็น สส.กทม.ที่ชนะเลือกตั้งติดต่อกันมากที่สุดในกรุงเทพฯ แต่แพ้ให้กับนาย ศุภณัฐ มีนชัยนันท์ ผู้สมัครที่มีเวลาหาเสียงสั้นที่สุดในพรรคก้าวไกล เพียง 2 เดือนเท่านั้น ทั้งนี้นายศุภณัฐ เป็นสส.ที่มีสัดส่วนคะแนนเขตสูงกว่าคะแนนบัญชีรายชื่อของพรรคก้าวไกล ในอัตราส่วน 49.18% ต่อ 47.53%

### '''การทำหน้าที่สมาชิกสภาผู้แทนราษฎร'''
**การเสนอปรับปรุงสถานีขนส่งผู้โดยสารกรุงเทพ (จตุจักร) หรือ หมอชิต 2**

เมื่อวันที่ 27 ธันวาคม พ.ศ. 2566 นายศุภณัฐ ได้โพสข้อความทางออนไลน์สะท้อนถึงปัญหาของ สถานีขนส่งผู้โดยสารกรุงเทพ (จตุจักร) หรือ หมอชิต 2 รวม 14 ประเด็น ทั้งปัญหาความปลอดภัย วินแทกซี่เถื่อน พื้นที่รกร้าง ห้องน้ำสกปรก การโก่งราคาค่าตั๋วโดยสาร บันไดเลื่อนเสียเป็นเวลานาน ถังดับเพลิงไม่ครบ ห้องพยาบาลและห้องให้นมบุตรปิด  กลายเป็นกระแสชั่วข้ามคืนมีผู้รับชมกว่าหลายล้านคน และมีประชาชนร่วมแสดงความเห็นและประสบการณ์ย่ำแย่ของสถานีหมอชิต 2 เป็นจำนวนมาก จนโพสต์ของ นายศุภณัฐ มีนชัยนันท์ ติดอันดับเทรนของทวิตเตอร์ในช่วงเทศกาลปีใหม่ และก่อให้เกิดปฏิกิริยาตามมามากมายมหาศาลและมีการเรียกร้องให้มีการปรับปรุงสถานีโดยด่วน จนนายกรัฐมนตรีสั่งการด่วนให้หน่วยงานรีบดำเนินการแก้ไขทันที และคณะรัฐมนตรีว่าการ และช่วยว่าการกระทรวงคมนาคมทั้ง 3 คน พร้อมผู้บริหารหน่วยงานต่างๆรีบลงพื้นที่จัดการแก้ไข ทำให้ปัจจุบันสถานีหมอชิต 2 มีการพัฒนาในทางที่ดีขึ้นอย่างรวดเร็วโดยเฉพาะช่วงเทศกาลสงกรานต์ ปี พ.ศ. 2567 นายศุภณัฐ ได้ลงพื้นที่ติดตามปัญหาร่วมกับพิธา ลิ้มเจริญรัตน์ และสส.พรรคก้าวไกล ซึ่งมีประชาชนชื่นชมถึงการเปลี่ยนแปลงที่ดีขึ้นและขอบคุณการเรียกร้องและติดตามปัญหาอย่างต่อเนื่องของนายศุภณัฐ  

**ปัญหาร่างผังเมืองรวมกรุงเทพมหานคร**

นายศุภณัฐ มีนชัยนันท์ ได้เปิดประเด็นทางสังคมอีกครั้ง กับการออกมาเปิดประเด็น "ผังเมืองเอื้อนายทุน" ในช่วงที่มีประชุมรับฟังความคิดเห็นของประชาชนเพื่อจัดทำร่างผังเมืองของกรุงเทพมหานคร (ฉบับแก้ไข ครั้งที่ 4) ทำเกิดการถกเถียงและเป็นกระแสสังคมที่ทำให้ประชาชนหันมาสนใจปัญหาผังเมืองเป็นจำนวนมาก และเกิดการตรวจสอบทั้งกระบวนการรับฟังความเห็นและการจัดทำร่างผังเมือง การปรับผังสีแดงเพิ่มสิทธิในการพัฒนา (Upzoning) ของพื้นที่บางแปลงที่เป็นของกลุ่มทุนขนาดใหญ่ โดยที่ดินแปลงข้างเคียงกลับไม่มีการเปลี่ยนสี รวมถึงปัญหาผังสีเขียวและพื้นที่ฟลัดเวย์  แต่นายชัชชาติ สิทธิพันธุ์  ผู้ว่าราชการกรุงเทพมหานคร ได้ออกมาสัมภาษณ์ตอบโต้โดยขอให้หยุดใช้คำว่า"ผังเมืองเอื้อนายทุน"เพราะเป็นวาทะกรรมที่ทำให้เกิดความแตกแยก จนทำให้เกิดกระแสวิพากษ์วิจารณ์ต่อตัวนายชัชชาติเป็นอย่างหนัก จนนายชัชชาติมีการโพสต์เฟซบุ๊กขอโทษในภายหลัง อย่างไรก็ดีจากการเปิดประเด็นเรื่องกระบวนการรับฟังความเห็นที่ไม่ครอบคลุมได้ทำให้ทางกรุงเทพมหานครขยายการรับฟังความเห็นเพิ่ม 6 เดือน พร้อมทบทวนการปรับร่างผังเมืองใหม่ แต่ปัจจุบันการรับฟังเสร็จไปแล้วกว่า 1ปี แต่ยังไม่มีการเสนอร่างที่คณะกรรมการนำไปแก้ไข

**การเปลี่ยนรถโดยสารประจำทางของขสมก.เป็นระบบไฟฟ้า (EV) และปัญหารถน้อยคอยนาน**

นายศุภณัฐได้เรียกร้องการแก้ไขปัญหารถโดยสารประจำทาง (รถเมล์) อย่างต่อเนื่อง และได้ตั้งกระทู้สดถามรัฐมนตรีช่วยว่าการกระทรวงคมนาคม นายสุรพงษ์ ปิยะโชติ เมื่อวันที่ 8 กุมภาพันธ์ พ.ศ. 2567 ถึงปัญหาเลขสายรถเมล์ใหม่ที่สร้างความสับสนในวงกว้าง ปัญหาคุณภาพรถเมล์ขององค์การขนส่งมวลชนกรุงเทพ (ขสมก.) ที่เป็นรถเก่ามานานหลายสิบปี ปัญหาขาดแคลนรถทั้งในกรุงเทพและต่างจังหวัด และปัญหารถน้อยคอยนานและจำนวนรอบวิ่งที่น้อยกว่าที่กำหนดในสัญญา รวมทั้งเปิดประเด็นปัญหาความล่าช้าในการจัดหารถโดยสารใหม่ของขสมก.ที่มีแผนจะเปลี่ยนเป็นรถ EV แต่เนื่องจากยังไม่มีการแต่งตั้งบอร์ด ขสมก.ยาวนานกว่า 14 เดือน ทำให้ขสมก.ไม่สามารถจัดหารถใหม่ได้ ซึ่งหลังจากตั้งกระทู้สดของนายศุภณัฐที่ได้เปิดเผยเรื่องนี้เพียง 2 อาทิตย์ เมื่อวันที่ 20 กุมภาพันธ์ พ.ศ.2567 คณะรัฐมนตรีได้มีมติแต่งตั้งบอร์ดองค์การขนส่งมวลชนกรุงเทพ และทางขสมก.ได้มีการประกาศแผนการจัดหารถโดยสารไฟฟ้าใหม่รวม 1,520 คัน และเสนอคำของบประมาณมายังสภาผู้แทนราษฎรกว่า 1.5 หมื่นล้าน  อีกทั้งกรมการขนส่งทางบกได้เริ่มมีการศึกษาเส้นทางรถโดยสารเพิ่มในหลายพื้นที่รอบกรุงเทพมหานครอีกด้วย

**ผลักดันการบังคับให้ห้างสรรพสินค้าเป็นกิจการที่ต้องจัดทำรายงานผลกระทบสิ่งแวดล้อม (EIA)**

นายศุภณัฐได้เปิดโปงช่องโหว่ทางกฎหมายที่กลุ่มทุนบริษัทห้างสรรพสินค้าใช้ในการเลี่ยงไม่ต้องจัดทำรายงานผลกระทบสิ่งแวดล้อม (EIA) อันเป็นเหตุให้ขาดมาตรการรองรับผลกระทบจากสร้างห้างฯ ทั้งนี้นายศุภณัฐได้ผลักดันให้กระทรวงทรัพยากรธรรมชาติฯ ดำเนินการแก้ไขประกาศกระทรวงฯ และนำไปสู่การอุดช่องโหว่ของกฎหมายและการบังคับให้ห้างฯต้องมีการจัดทำรายงาน EIA ได้สำเร็จ 

**การตรวจสอบการทุจริต**

นายศุภณัฐเป็นหนึ่งในนักการเมืองที่เปิดโปงโครงการที่ส่อทุจริตหลายโครงการ อาทิ (1) โครงการจัดซื้อเครื่องออกกำลังกายของกทม. (หรือที่รู้จักกันดีคือ ลู่วิ่งเครื่องละ 7แสนบาท และเครื่องจักรยาน 5แสนบาท) ซึ่งเป็นหนึ่งในโครงการที่ฉาวที่สุดของกรุงเทพมหานครในสมัยของผู้ว่าชัชชาติ สิทธิพันธ์ (2) โครงการเช่ารถขยะ EV 471 คัน ของกทม.ที่มีการล็อคคุณสมบัติผู้เข้าร่วมประมูลจนทำให้มีผู้เสนอราคาและผู้ชนะเพียงรายเดียว โดยปัจจุบันโครงการถูกยกเลิกหลังจากมีการออกมาเปิดโปงอย่างต่อเนื่องของนายศุภณัฐ (3) การนำเสนอข้อมูลอันเป็นเท็จในการประกอบการซื้ออาคาร SKYY9 ของสำนักงานประกันสังคม ซึ่งนายศุภณัฐตรวจพบว่า มีการนำเสนอข้อมูลอันเป็นเท็จต่อสำนักงานประกันสังคม โดยมีการแจ้งว่าอาคารดังกล่าวได้รับรองมาตรฐานอาคารเขียวจาก TREES ซึ่งจะทำให้การประเมินราคาอาคารสูงขึ้น แต่เมื่อตรวจสอบจึงพบว่าอาคาร SKYY9 ไมได้รับการรับรองอาคารเขียวจาก TREES ซึ่งเป็นเหตุที่ทำให้สำนักงานประกันสังคมโดยหลอกให้ซื้ออาคารในราคาสูงเกินจริง, (4) โครงการก่อสร้างที่พักตำรวจรวม 3 โครงการ มูลค่ารวมกว่า 10,000 ล้านบาท ซึ่งมีการกำหนดคุณสมบัติผู้เข้าประมูลไว้สูงเกินจริง จนนำมาสู่การมีผู้ผ่านคุณสมบัติเพียง 2รายเท่านั้น

### ประสบการณ์ด้านการเมือง
* สมาชิกสภาผู้แทนราษฎรกรุงเทพมหานคร เขต 9 พรรคประชาชน (2569-ปัจจุบัน) [สมัยที่ 2]
* สมาชิกสภาผู้แทนราษฎรกรุงเทพมหานคร เขต 9 พรรคก้าวไกล (2566-2567) [สมัยที่ 1]
* สมาชิกสภาผู้แทนราษฎรกรุงเทพมหานคร เขต 9 พรรคประชาชน (2567-2568) [สมัยที่ 1]
* กรรมาธิการวิสามัญพิจารณาร่างพระราชบัญญัติ การบริหารจัดการระบบตั๋วร่วม (ฉบับที่ 1) พ.ศ.2568
* กรรมาธิการวิสามัญพิจารณาร่างพระราชบัญญัติ การรถไฟฟ้าขนส่งมวลชนแห่งประเทศไทย (ฉบับที่ 2) พ.ศ.2568
* กรรมาธิการการพัฒนาเศรษฐกิจ สภาผู้แทนราษฎร ชุดที่ 26
* ประธานอนุกรรมาธิการ การเสริมสร้างความเข้มแข็งให้ผู้ประกอบการขนาดกลางและขนาดย่อม (SMEs)
* รองประธานกรรมาธิการวิสามัญพิจารณาศึกษา การยกระดับมาตรฐานการก่อสร้าง มาตรฐานความปลอดภัย การเยียวยาผู้ได้รับผลกระทบ และการพัฒนาศักยภาพอุตสาหกรรมรับเหมาก่อสร้างอย่างเป็นระบบ คนที่ 1
* อนุกรรมาธิการพิจารณาศึกษาแนวทางการปรับปรุงแก้ไขกฎหมายเพื่อยกระดับมาตรฐานการก่อสร้าง และความปลอดภัย
* กรรมาธิการวิสามัญพิจารณาศึกษา โครงการพัฒนาโครงสร้างพื้นฐานด้านคมนาคมขนส่งเพื่อพัฒนาระเบียงเศรษฐกิจภาคใต้เชื่อมโยงการขนส่งระหว่างอ่าวไทยและอันดามัน (โครงการแลนด์บริดจ์: Landbridge)
* อนุกรรมาธิการงบประมาณ ที่ดินและสิ่งก่อสร้าง ในคณะกรรมาธิการวิสามัญพิจารณาร่างพระราชบัญญัติ งบประมาณรายจ่ายประจำปี พ.ศ. 2569
* อนุกรรมาธิการงบประมาณ ที่ดิน สิ่งก่อสร้างและรัฐวิสาหกิจ ในคณะกรรมาธิการวิสามัญพิจารณาร่างพระราชบัญญัติ งบประมาณรายจ่ายประจำปี พ.ศ. 2568
* ที่ปรึกษาอนุกรรมาธิการงบประมาณ แผนงานบูรณาการ ในคณะกรรมาธิการวิสามัญพิจารณาร่างพระราชบัญญัติ งบประมาณรายจ่ายประจำปี พ.ศ. 2567

## อ้างอิง

## แหล่งข้อมูลอื่น

* 
* 
* 

หมวดหมู่:บุคคลจากกรุงเทพมหานคร
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:บุคคลจากโรงเรียนเซนต์คาเบรียล
หมวดหมู่:บุคคลจากมหาวิทยาลัยคอลเลจลอนดอน
หมวดหมู่:บุคคลจากมหาวิทยาลัยเคมบริดจ์